CELEX: 32016D1819
Language: et
Date: 2016-10-12 00:00:00
Title: Komisjoni rakendusotsus (EL) 2016/1819, 12. oktoober 2016, millega muudetakse rakendusotsust 2012/294/EL Euroopa Liidu rahalise toetuse kohta liikmesriikide kalanduse kontrolli, inspekteerimise ja järelevalve programmidele 2012. aastal (teatavaks tehtud numbri C(2016) 6466 all)

14.10.2016   
            
            
               ET
            
            
               Euroopa Liidu Teataja
            
            
               L 278/48
            
         KOMISJONI RAKENDUSOTSUS (EL) 2016/1819,
   12. oktoober 2016,
   millega muudetakse rakendusotsust 2012/294/EL Euroopa Liidu rahalise toetuse kohta liikmesriikide kalanduse kontrolli, inspekteerimise ja järelevalve programmidele 2012. aastal
   
      
         (teatavaks tehtud numbri C(2016) 6466 all)
      
   
   (Ainult bulgaaria-, hispaania- hollandi-, inglis-, itaalia-, kreeka-, leedu-, läti-, malta-, poola-, portugali-, prantsus-, rumeenia-, saksa-, sloveeni-, soome-, rootsi- ja taanikeelne tekst on autentsed)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta määrust (EL) nr 508/2014 Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011, (1) eriti selle artikli 129 lõiget 2,
   võttes arvesse nõukogu 22. mai 2006. aasta määrust (EÜ) nr 861/2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas, (2) eriti selle artiklit 21,
   ning arvestades järgmist:
   
               (1)
            
            
               Liikmesriigid on esitanud määruse (EÜ) nr 861/2006 artikli 20 kohaselt komisjonile kalanduse kontrollikavad (kalanduse kontrolli programmid) 2012. aasta kohta ning taotlused liidu rahalise toetuse saamiseks, et katta neis kavades (programmides) esitatud projektide kulusid.
            
         
               (2)
            
            
               Komisjon on rakendusotsuses 2012/294/EL (3) määranud kindlaks igale projektile antava liidu rahalise toetuse maksimumsummad ja toetusmäärad määruse (EÜ) nr 861/2006 artikliga 15 ettenähtud piirides ning sätestanud sellise toetuse andmise tingimused.
            
         
               (3)
            
            
               Rakendusotsuse 2012/294/EL artiklis 2 on sätestatud, et asjaomane liikmesriik teeb 30. juuniks 2016 kõik maksed, mille hüvitamist taotletakse, ja et pärast kõnealust tähtaega tehtud maksed ei kuulu hüvitamisele.
            
         
               (4)
            
            
               Mitu liikmesriiki on 2016. aasta esimesel poolel komisjonile teatanud, et neil on peamiselt finantskriisi ja ka mõningate tehniliste takistuste tõttu tekkinud raskused kõnealusest tähtajast kinnipidamisega.
            
         
               (5)
            
            
               Selleks et tagada, et liikmesriigid saavad eespool nimetatud projektide rakendamist jätkata ega peaks neist loobuma, kuna 2016. aasta teisel poolel komisjon makseid ei hüvita, tuleks rakendusotsuse 2012/294/EL artiklis 2 sätestatud tähtaega pikendada tagasiulatuvalt alates 1. juulist 2016 kuni 31. märtsini 2017.
            
         
               (6)
            
            
               Seepärast tuleks rakendusotsust 2012/294/EL vastavalt muuta.
            
         
               (7)
            
            
               Käesoleva otsusega ette nähtud meetmed on kooskõlas kalanduse ja vesiviljeluse korralduskomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2012/294/EL artikli 2 esimene lause asendatakse järgmisega:
   
      „Asjaomane liikmesriik teeb 31. märtsiks 2017 kõik maksed, mille hüvitamist taotletakse.“
   
   Artikkel 2
   Käesolevat otsust kohaldatakse alates 1. juulist 2016.
   Artikkel 3
   Käesolev otsus on adresseeritud Belgia Kuningriigile, Bulgaaria Vabariigile, Taani Kuningriigile, Saksamaa Liitvabariigile, Iirimaale, Kreeka Vabariigile, Hispaania Kuningriigile, Prantsuse Vabariigile, Itaalia Vabariigile, Küprose Vabariigile, Läti Vabariigile, Leedu Vabariigile, Malta Vabariigile, Madalmaade Kuningriigile, Poola Vabariigile, Portugali Vabariigile, Rumeeniale, Sloveenia Vabariigile, Soome Vabariigile, Rootsi Kuningriigile ning Suurbritannia ja Põhja-Iiri Ühendkuningriigile.
   
      Brüssel, 12. oktoober 2016
      
         
            Komisjoni nimel
         
         
            komisjoni liige
         
         Karmenu VELLA
      
   
   
      (1)  ELT L 149, 20.5.2014, lk 1.
   
      (2)  ELT L 160, 14.6.2006, lk 1.
   
      (3)  Komisjoni 25. mai 2012. aasta rakendusotsus 2012/294/EL Euroopa Liidu rahalise toetuse kohta liikmesriikide kalanduse kontrolli, inspekteerimise ja järelevalve programmidele 2012. aastal (ELT L 150, 9.6.2012, lk 86).